Кевин Кийгън
Джоузеф Кевин Кийгън () е английски футболист. Играч и треньор на националния отбор на Англия. Носител на Купата на УЕФА (1973) и Купата на европейските шампиони (КЕШ) (1977) с Ливърпул. През 1976 година е избран за футболист на годината в Англия. Двукратен носител на Златната топка за 1978 и 1979 г.

Биография 
Роден е на 14 февруари 1951 г. в Армторп, Йоркшър, Обединено кралство.
Кийгън започва кариерата си във ФК Скънторп, за които играе в 120 срещи. През 1971 г. преминава в Ливърпул за 35 000 английски лири. Вкарва гол още в първата си среща на Анфийлд. Той бързо си изгражда репутация на смел и бърз голмайстор, който обича да се врязва в защитата на скорост. През 1972 г. прави дебюта си за Англия в мач срещу Уелс.

През 1973 г. Кевин Кийгън печели първата си шампионска титла на Англия, като взима и Купата на УЕФА. Той достига нови успехи в следващите години с Ливърпул, а през 1977 г. той вдига и КЕШ. Този финал за Купата на шампионите е и последна среща за Кийгън в Ливърпул след 323 мача и 100 гола. Той преминава в Хамбургер за 500 000 лири. С германския отбор той на два пъти завоюва става Златната топка за най-добър футболист в Европа за 1978 и 1979 г., с което повтаря успеха на Йохан Кройф за спечелване на приза две поредни години. През 1980 г. с Хамбургер достига до финал за КЕШ, но губи от Нотингам, който защитава титлата си в средата на 6-годишния период на абсолютна доминация на английските отбори. След това играе по 2 години в ФК Саутхамптън и Нюкасъл Юнайтед. С националния отбор на Англия Кийгън играе на Европейското първенство през 1980 г. и на Световното първенство през 1982 г. Общо Кевин Кийгън изиграва 63 срещи за страната си и вкарва 31 гола.

Като треньор Кийгън води Нюкасъл от 1992 г. до 1997 г. Там той поставя световен рекорд като привлича Алън Шиърър за 15 милиона лири. Кийгън е начело на Фулъм през 1998 и 1999 г. След това той поема английския национален отбор, който под негово ръководство достига до финалите на Европейския шампионат през 2000 г. Същата година той преминава в Манчестър Сити и напуска отбора през 2005 г.

В музиката 
В края на 70-те години Кийгън за кратко се изявява като певец. През 1979 г. записва песента „Head Over Heels in Love“, композирана от Крис Норман, издаден като сингъл, заедно с „Move on down“ от другата страна. Записът добива популярност в Германия, където Кийгън играе по това време. През 1980 г. издава втори сингъл, озаглавен „England“, но той няма особен успех.

Бъдеще 
Въпреки че обявява края на кариерата си във футбола, когато напуска Манчестър сити след сезон 2004/05, името на 54-годишния Кигън се свързва с треньорската длъжност във ФК Хартс в шотландското първенство. От януари 2008 г. е отново треньор на Нюкасъл.

Интересни факти 
 Има две дъщери
 Получава благородническа титла през 1982 г.
 Говори добре немски и испански език

Комични цитати 
 Говорейки за Емил Хески: „Той използва своята сила и именно там е силата му, в неговата сила.“.
 „Дойдох в Нант преди две години и днес нещата не са се промени много, като изключим, че всичко е различно.“.

Източници

Външни препратки 
  Светът на Кигън 

Английски футболисти
Футболисти на ФК Ливърпул
Футболисти на Хамбургер ШФ
Футболисти на ФК Нюкасъл Юнайтед
Футболисти на ФК Саутхамптън
Английски треньори по футбол
Носители на „Златна топка“
ФИФА 100
Носители на ордена на Британската империя